En 24-årig ung mand fra Løgstør er anholdt og sigtet for et røveri mod Fakta i Løgstør lørdag aften ved lukketid.

Røveren slog til klokken 21.07 mens de ansatte var ved at betjene den sidste kunde i butikken. Han truede personalet med en pistollignende genstand og fik udleveret et mindre beløb. Han flygtede fra stedet på cykel. Politiet var hurtigt på stedet, og da patruljen havde et godt lokalkendskab blev mistanken rettet mod den 24-årige, som er en god bekendt af ordensmagten. I hans lejlighed fandt politiet en pistolattrap, det tøj som blev anvendt under røveriet, og den plastikpose, som blev benyttet til udbyttet. Den 24-årige har tilstået røveriet og blev løsladt søndag formiddag, da der ifølge juristerne ved Nordjyllands Politi ikke var belæg for at kræve ham varetægtsfængslet.